Mátingar vísa, at miðalvatnstøðan er hækkað 10 cm síðstu 50 árini. Hetta kemur partvíst av, at vatnmassin í høvunum er víðkaður vegna hækkandi hita, og partvíst av, at jøklar eru bráðnaðir. Síðani 1957 hevur Meteorologisk Institut (DMI) mált miðalvatnstøðuna í Føroyum. Eitt sokallað vatnstøðubretti varð fastgjørt í bryggjuna í Tórshavn og síðani bleiv vatnstøðan avlisin við jøvnum millumbilum og skrivað niður. Hesar mátingar vísa, at miðalvatnstøðan er hækkað við umleið 2 mm um árið ella í alt 10 cm upp á 50 ár. Mynd 1. Vatnstøðubretti í Tinganesi Tá tosað verður um hæddir á fjøllum og øðrum, vísur tað til miðalvatnstøðuna, sum hon var í 1966. Hæddirnar á uppmátingarpunktum, eisini nevnd fixpunktir, byggja á vatnstøðuna, sum hon var hetta árið. Í 2009 vórðu nýggjar uppmátingar gjørdar av fixpunktunum og vísa útrokningar, at neyðugt er at lækka niveau’ ið við 8–9 cm. Hetta merkir, at øll fjøll í landinum verða 8–9 cm lægri. Mynd 2: Vatnstøðumátari hjá Landsverk í Sørvági Í dag er ikki neyðugt at avlesa vatnstøðuna á einum vatnstøðubretti, tí Landsverk hevur sett sjey vatnstøðumátarar upp, sum støðugt máta vatnstøðuna. Til ber hjá øllum at síggja úrslitini á www. landsverk. fo Tá tað verður sagt, at miðalvatnstøðan hækkar umleið 2 mm/ár, so er hetta í mun til landið, men hvør sigur, at tað ikki er landið, sum ístaðin søkkur? Til tess at finna útav hvussu stabilt landið er, setti Umhvørvisstovan í september mánaða 2008 ein gps’ ara á skjøldurin á bygninginum (sí mynd 3). Mynd 3: GPS’ ari á Umhvørvisstovuni Gps’ arin mátar positiónina hvørt sekund og verða hesi dátu flutt til Kort- & Matrikelstyrelsen í Danmark, har tey verða kannað og goymd. Síðani tann 28. febr. 2011 hava dáta frá GPS'aranum eisini verið tøk á heimasíðuni hjá EUREF. Til ber at síggja rørslur her. Enn er bert stutt tíð fráliðin og tískil ber enn ikki til at siga nakað um, um hvussu landið flytur seg. Í londunum uttanum okkum hava slíkar mátingar verið gjørdar í nógv ár (sí mynd 4). Mynd 4: Myndin vísir reyðar pílar har landið hækkar og bláar pílar har landið lækkar. Ein reyður pílur, sum svarar til 5 mm/ár sæst vinstrumegin í myndini.